Ast ubi mortalis longissima venerit aetas
"Ἀλλ´ ὁπόταν μήκιστος ἵκῃ χρόνος ἀνθρώποισι", sive Latine "Ast ubi mortalis longissima venerit aetas", incipit carmen quod Augustus princeps et pontifex maximus se repperisse adseveravit inter Oracula Sibyllina. E divinis huius carminis praeceptis et e studiis C. Atei Capitonis Augustus Ludos Saeculares a die 31 Maii 17 a.C.n. usque ad diem 3 Iunii celebrare iussit, se restituere praetendens seriem ludorum Terentinorum anno 456 a.C.n. coeptam. Textum carminis praebet Zosimus in Historia nova (2.6). Versionem Latinam operis Zosimi curavit Iohannes Leunclavius.